แรงซื้อกลุ่มแบงก์หนุนตลาดหุ้นยุโรปปิดบวก
ตลาดหุ้นยุโรปปิดบวกเมื่อคืนนี้ (3 ส.ค.) โดยได้ปัจจัยบวกจากแรงซื้อที่ส่งเข้าหนุนหุ้นกลุ่มธนาคาร หลังจากโซซิเอเต เจเนราล (ซอคเจน) เปิดเผยผลประกอบการเพิ่มขึ้นในไตรมาส 2/2559 และเอชเอสบีซี โฮลดิงส์ ประกาศแผนซื้อคืนหุ้นมูลค่ากว่า 2 พันล้านดอลลาร์ 
4 ส.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 ปรับตัวขึ้น 0.03% ปิด (3 ส.ค.) ที่ 335.58 จุด, ดัชนี DAX ตลาดหุ้นเยอรมันปิดที่ 10,170.21 จุด เพิ่มขึ้น 25.87 จุด หรือ 0.26%, ดัชนี CAC-40 ตลาดหุ้นฝรั่งเศสปิดที่ 4,321.08 จุด ลดลง 6.91 จุด หรือ 0.16% และดัชนี FTSE 100 ตลาดหุ้นลอนดอนปิดที่ 6,634.40 จุด ลดลง 11.00 จุด หรือ 0.17%
ตลาดหุ้นยุโรปดีดตัวขึ้นเนื่องจากนักลงทุนเข้าซื้อหุ้นกลุ่มธนาคาร โดยหุ้นซอคเจน ธนาคารรายใหญ่อันดับ 2 ของฝรั่งเศส พุ่งขึ้น 3.2% หลังจากธนาคารรายงานกำไรสุทธิเพิ่มขึ้น 8% ในไตรมาส 2/2559 สู่ระดับ 1.46 พันล้านยูโร (1.6 พันล้านดอลลาร์สหรัฐ) เนื่องจากธนาคารได้ปรับลดเงินกันสำรองสำหรับหนี้เสีย
หุ้นเครดิตสวิส ปรับตัวขึ้น 0.9% ส่วนหุ้นเอชเอสบีซี โฮลดิงส์ พุ่งขึ้น 4.5% หลังจากเอชเอสบีซีประกาศแผนซื้อคืนหุ้นมูลค่า 2.5 พันล้านดอลลาร์  อย่างไรก็ตาม เอชเอสบีซีเปิดเผยกำไรลดลง 29% ในไตรมาส 2/2559 สู่ระดับ 9.7 พันล้านดอลลาร์ หรือ 32 เซนต์/หุ้น ซึ่งลดลงเมื่อเทียบกับช่วงครึ่งปีแรกของปี 2558 ที่สามารถทำกำไรได้ 1.36 หมื่นล้านดอลลาร์
สำหรับข้อมูลเศรษฐกิจของยูโรโซนที่มีการเปิดเผยล่าสุดนั้น มาร์กิต อิโคโนมิคส์ ซึ่งเป็นบริษัทสำรวจข้อมูลทางการเงิน เปิดเผยว่า ดัชนีผู้จัดการฝ่ายจัดซื้อ (PMI) รวมภาคการผลิตและบริการของยูโรโซน อยู่ที่ 53.2 ในเดือนก.ค. เมื่อเทียบกับตัวเลขเบื้องต้นที่ 52.9 และตัวเลขเดือนมิ.ย.ที่ 53.1 ดัชนีที่สูงกว่า 50 แสดงให้เห็นว่า กิจกรรมในภาคธุรกิจมีการขยายตัว ขณะที่ดัชนีต่ำกว่า 50 บ่งชี้ถึงภาวะหดตัว